ভিকান্দার ১৯৮৮ সালের ৩ অক্টোবর সুইডেনের গথেনবার্গে জন্মগ্রহণ করেন। তার পিতা স্‌ভান্তে ভিকান্দার একজন মনোরোগ বিশেষজ্ঞ এবং মাতা মারিয়া ফাল ভিকান্দার একজন মঞ্চ অভিনেত্রী। তার পিতা সুইডেনের দক্ষিণাঞ্চলের একটি ছোট গ্রামের এবং মাতা সুইডেনের উত্তরাঞ্চলের একটি ছোট গ্রামের বাসিন্দা ছিলেন। ভিকান্দারের যখন মাত্র দুই মাস বয়স তখন তাদের বিচ্ছেদ হয়ে যায়, এবং তিনি তার একক মায়ের কাছে বেড়ে ওঠেন। তার বাবার দিক থেকে তার পাঁচজন সৎ ভাইবোন রয়েছে। ভিকান্দার বলেন তিনি তার মায়ের কাছে একমাত্র সন্তান হিসেবে বেড়ে ওঠেন এবং অন্যদিকে প্রতি দ্বিতীয় সপ্তাহে যখন তার পিতার বাড়িতে যেতেন তখন বড় একটি পরিবারে হৈ-হুল্লোড় করে তার সময় কেটে যেত। তার পূর্বপুরুষগণ বেশিরভাগই সুয়েডিয় এবং এক-চতুর্থাংশ ফিনীয়।

ভিকান্দার মাত্র সাত বছর বয়সে মঞ্চনাটক দিয়ে তার অভিনয় জীবন শুরু করেন। তিনি দ্য গোটেনবোর্গ অপেরায় মামা মিয়া!র নির্মাতা বিয়োর্ন উলভাউস এবং বেনি এন্ডারসনের লেখা "ক্রিস্টিনা ফ্রান দুভেমালা" মঞ্চনাটকে সাড়ে তিন বছর কাজ করেন। তিনি অপেরার কয়েকটি গীতিনাট্য, যেমন "দ্য সাউন্ড অব মিউজিক" এবং "লে মিজেরাবল"-এ অভিনয় করেন। ১৯৯৭ সালে তিনি টিভি৪-এর শিশুদের গানের অনুষ্ঠান "স্মাসতিয়ার্নোর্না"য় অংশগ্রহণ করেন এবং তিনি হেলেন সিয়োহোমের গাওয়া "দু মস্তে ফিনাস" গান পরিবেশন করেন। তিনি তার পরিবেশনার জন্য বিচারকদের প্রশংসা লাভ করেন এবং পুরস্কার জয় করেন।

২০১৫-বর্তমান
২০১০–১৪
কর্মজীবন
প্রারম্ভিক জীবন